Rosa Lund (EL), 2013-12-13:
Jeg vil gerne starte med at sige tak for, at forespørgerne bag den her forespørgsel har indkaldt til den.
Så jeg vil gerne starte med at sige tak for, at vi kan få den her debat i dag.
I Enhedslisten er vi meget optaget af at sikre kvalitet i uddannelsessystemet, også set i lyset af det øgede optag, det ret store optag, der har været på de videregående uddannelser.
Vi ønsker et uddannelsessystem, der også har god sammenhæng med arbejdsmarkedet, og derfor deler vi sådan set bekymringen for, at det stigende optag sker på bekostning af kvaliteten, hvilket lidt er det, jeg kan læse ind i spørgsmålet.
Dermed ikke sagt, ikke fra Enhedslistens side i hvert fald, at universiteterne og professionsuddannelserne, erhvervsakademierne osv. skal lade være med at optage flere.
Tværtimod mener vi i Enhedslisten, at der skal være lige adgang til uddannelse, og at dem, der vil, og dem, der kan gå på en videregående uddannelse, sådan set skal have muligheden for det.
Det skal bare ikke ske på bekostning af kvaliteten.
Derfor skal det øgede optag selvfølgelig finansieres, især når det stiger så meget, som det har gjort, og netop når der er kommet så mange nye studerende, skal det også sikres, at der er fysisk plads til de studerende.
Det skal jo gerne være sådan, at man har en stol at sidde på og et bord foran sig, og at man sidder i et lokale, hvor der ikke er alt for mange studerende.
Det, jeg prøver at sige, er, at når vi øger optaget, er vi nødt til at sikre, at rammerne på de enkelte uddannelsesinstitutioner er i orden, sådan at der kan blive leveret en undervisning af god kvalitet.
Der skal være tilstrækkelig finansiering til, at uddannelserne kan udbydes med et højt timetal, med dygtige undervisere og med ressourcer til vejledning og tilbagemelding til de studerende, ressourcer til forskning og vidensudvikling og ressourcer til udvikling, studiemiljø, læringsrum, undervisningslokaler, grupperum, laboratorier, specialepladser osv.
Det er jo netop derfor, uddannelserne hvert år får penge, som de kan lave kvalitetsuddannelser for.
Der er bare alt for mange uddannelser, der får alt for få penge, hvis de reelt skal skabe kvalitet i uddannelserne.
F.eks. er universiteternes tilskud blevet mindre år for år.
Jeg siger ikke, at kvalitet kun handler om flere penge, men jeg siger, at vi er nødt til at anerkende, at kvalitet koster penge.
Det tror jeg at vi alle sammen ved.
Det gælder også i uddannelsessystemet.
Derfor vil jeg gerne bede ordførerne bag den her forespørgsel overveje, hvordan de mener vi sikrer tilstrækkeligt med ressourcer til at finansiere netop den kvalitet, som vi alle sammen efterspørger.
Til sidst vil jeg bare lige knytte et par ord til noget, der skete for et par dage siden.
For 3 dage siden stod der nemlig en gruppe studerende til et åbent samråd i Forskningsudvalget iført T-shirts, hvor der stod »Nej til hurtigere-ud-reformen!«.
Forud for det her samråd havde de universitetsstuderende blokeret deres uddannelser, de havde lavet manifestationer, de havde holdt stormøder, og de havde overdraget 30.000 underskrifter til uddannelsesministeren.
Alle de her tusindvis af studerende har engageret sig på grund af én ting, nemlig den fremdriftsreform, som et flertal her i Folketinget har vedtaget.
Jeg er ikke overrasket over, at ordførerne bag den her forespørgsel er bekymret for, at kvaliteten bliver dårligere som følge af det stigende optag, men jeg er overrasket over, at ordførerne bag den her forespørgsel, som kommer fra partierne Venstre, Konservative, Liberal Alliance og Dansk Folkeparti, ikke kan se, at det, der lige nu allermest får kvaliteten til at falde i vores uddannelser, er den fremdriftsreform, som de selv har lagt stemmer til.
I er optaget af, at erhvervslivet får den rette veluddannede arbejdskraft, og jeg vil bare gerne bede jer om at overveje, hvordan hurtigere ud-reformen – vi kan også kalde den for droppe ud-reformen, for jeg frygter nemlig, at det, der bliver konsekvensen, er, at de studerende bliver nødt til at droppe ud af deres uddannelser – skaber en bedre uddannet arbejdskraft til erhvervslivet, når det med den her reform bliver sværere at tage en praktikperiode i en virksomhed, bliver sværere at tage et semester i udlandet og bliver sværere at have et relevant studiejob.
I Enhedslisten er vi optaget af kvalitet i uddannelse, men for os er kvalitet ikke, at de studerende kommer hurtigere igennem, men at de kommer bedre igennem, og at der kommer flere igennem.